text: शादी के बाद अपनी पहली ही फिल्म में अनुष्का शर्मा सिल्वर स्क्रीन पर अपने फैन्स से एक ऐसे डरावने किरदार में नजर आएंगी जो उनके फैन्स को बस डराता रहेगा। ऐसा तो शायद अनुष्का के फैन्स ने सपने में भी नहीं सोचा होगा। पिछले साल बतौर प्रडयूसर अनुष्का ने इस फिल्म को बनाने का ऐलान किया तो फिल्म के टाइटल को देख उनके फैन्स ने यही सोचा होगा कि अपनी पिछली फिल्म 'फिल्लौरी' में एक खूबसूरत और नेक भूतनी बन चुकीं अनुष्का इस बार परियों वाली सफेद ड्रेस में नजर आएंगी, लेकिन इस फिल्म मे ऐसा कुछ भी नहीं है। अलबत्ता, सवा दो घंटे की इस पूरी फिल्म को देखने के बाद हमारा सुझाव है कि कमजोर दिल वाले इस परी से दूरियां ही बनाकर रखें तभी अच्छा है। बता दें, यह कोई परियों की कहानी नहीं है, अलबत्ता अंत तक यह फिल्म ऐसी हॉरर मूवी है जो दर्शकों की हर क्लास को डराने में काफी हद तक कामयाब है। बेशक, सेंसर बोर्ड की प्रिव्यू कमिटी ने फिल्म को ए सर्टिफिकेट के साथ पास किया है, लेकिन इसके बावजूद फिल्म में कई ऐसे खौफनाक सीन्स हैं जिन पर सेंसर को कैंची चलानी चाहिए थी। इस पूरी फिल्म में अनुष्का बेहद डरावने और ऐसे लुक में नजर आती है जो अपने फैन्स को डराती है, फिल्म के ज्यादातर सीन में चेहरे से लेकर हाथों और पांवों पर खून के निशान और खरोचों के साथ नजर आती अनुष्का फिल्म में जब भी नेल कटर से अपने हाथों और पांवों के नाखूनों से काटती हैं,उन सीन में ज्यादातर दर्शक समझ ही नहीं पाते कि आगे क्या होने वाला है। कोलकाता और बांग्ला देश के ढाका शहर के इर्दगिर्द घूमती फिल्म के ज्यादातर हिस्से को डायरेक्टर ने डॉर्क शेड में शूट किया है तो वहीं बॉलिवुड की भूतिया हॉरर फिल्मों से अपनी इस फिल्म को टोटली डिफरेंट बनाने की चाहत में डायरेक्टर प्रोसित रॉय ने कई सीन को अलग-अलग एंगल से शूट किया है। स्टोरी प्लॉट : अर्नब (परमब्रत चैटर्जी) और पियाली (रिताभरी चक्रवर्ती) की शादी फाइनल हो चुकी है, दोनों की फैमिली इस शादी के लिए रजामंद है। शादी से पहले दोनों एक-दूसरे से मिलते हैं, ताकि एक-दूसरे के बारे में कुछ जान पाए। कोलकाता के एक पार्क में इसी मुलाकात के साथ इस फिल्म की शुरुआत होती है। इस मुलाकात के बाद अर्नब अपनी फैमिली के साथ कार से घर लौट रहा है, इसी दौरान अर्नब की आंखों के सामने रोड पर एक अजीबोगरीब घटना होती है। इसी घटना के बाद अर्नब पहली बार जब रुखसाना खातून (अनुष्का शर्मा) से मिलता है तो उस वक्त उसकी हालत बेहद दयनीय होती है। रुखसाना के हाथों और पैरों पर चोट के निशान हैं, जरा सी लाइट और अगरबत्ती की खुशबू से भी बुरी तरह डरने वाली रुखसाना से अर्नब की हमदर्दी हो जाती है। अपनी मां की नाराजगी के बावजूद अब रुखसाना को अपनी कार से उसके घर छोड़ने जाता है, लेकिन रुखसाना एक घने जंगल में कार से उतरकर अपने घर जाना चाहती है। अर्नब उसे घर तक छोड़ने के लिए कहता है तो वह इनकार कर देती है। इतना ही नहीं उसे अर्नब जब कुछ पैसे रखने के लिए देता है तब भी रुखसाना इनकार कर देती है। घने जंगल के बीचोबीच एक टूटी-फूटी झोपड़ी में रुखसाना रहती है, लेकिन जब रुखसाना की तलाश में लगा प्रफेसर हासिम अली (रजत कपूर) अपने आदमियों के साथ वहां भी पहुंच जाता है तो रुखसाना वहां से भाग जाती है। अगले ही दिन बेहद डरी हुई हालत में गंदे कपड़े पहने रुखसाना अर्नब के घर पहुंच जाती है। अर्नब के घर रुखसाना खुद को सुरक्षित महसूस करती है तो अर्नब भी उसका पूरा ध्यान रखता है, लेकिन रुखसाना को जगह-जगह तलाश करता हासिम अली अपने आदमियों के साथ अर्नब के ऑफिस पहुंचकर उसे रुखसार के बारे में ऐसा कुछ बताता है कि अर्नब के पैरों तले जमीन खिसक जाती है। परी' के लुक के लिए इस तरह हुआ अनुष्का का मेकअपयंग डायरेक्टर प्रोसित रॉय की यह पहली फिल्म है। अंत तक प्रोसित की फिल्म और सभी किरदारों पर अच्छी पकड़ है। बेशक शुरुआती 20 मिनट की फिल्म की स्पीड बेहद स्लो है, लेकिन स्क्रीन पर अनुष्का की मौजूदगी और हर सीन में उनका बेहतरीन दिल को छू लेने वाला अभिनय इस खामी को छुपा लेता है। फिल्म का कैमरा वर्क गजब का है तो वहीं फिल्म का बैकग्राउंड संगीत आपको ही सीन में हिलाकर रखने का दम रखता है। बेहतरीन वीएफएक्स फिल्म की एक और यूएसपी है। अगर ऐक्टिंग की बात की जाए तो बेशक अनुष्का के अब तक के फिल्मी करियर की यह उनकी सर्वश्रेष्ठ फिल्म है। इस फिल्म में अनुष्का ने बेहद डरी सहमी सी गंदे कपड़ों में लिपटी लड़की रुखसाना के किरदार को अपने शानदार अभिनय से जीवंत कर दिखाया है। परमब्रत चैटर्जी ने किरदार के मुताबिक, ऐक्टिंग की है तो वहीं हासिम अली के किरदार में रजत कपूर की जितनी तारीफ की जाए कम रहेगी। वहीं, फिल्म के कई सीन बेहद डरावने हैं। ऐसे में हम अपने पाठकों को यह सलाह भी देंगे कि अगर इस फिल्म को देखने जा रहे हैं तो दिल को मजबूत करके जाएं, क्योंकि इंटरवल के बाद फिल्म में ऐसे कई सीन है जो कमजोर दिल वालों के लिए यकीनन नहीं है। अच्छा रहता सेंसर की प्रिव्यू कमिटी इन सीन की लंबाई को कम करती, लेकिन फिल्म की स्क्रिप्ट और कहानी की डिमांड के चलते ऐसा शायद नहीं किया गया। फिर भी, अगर आप हॉरर फिल्मों के दीवाने हैं तो बॉलिवुड हॉरर फिल्मों की पुरानी लीक से हटकर बनी यह फिल्म जरूर देखें। अनुष्का की दिल को छूती ऐक्टिंग उनके फैन्स को लंबे अर्से तक याद रहेगी, लेकिन देंखे अपने रिस्क पर ही।